হারিসা ইবনে সুরাকা

হারিসা ইবনে সুরাকা ( আরবি: حارثة بن سراقة) ছিলেন একজন সাহাবি, যিনি বদরের যুদ্ধের প্রথম শহিদ মুসলিম হিসেবে পরিচিত। তিনি হিজরতের আগেই মক্কা গিয়ে নবির কাছে ইসলাম গ্রহণ করেন। হিজরতের পর নবি মুহাম্মাদের সাথে অন্য সাহাবিরাও মদিনায় চলে এলে তিনি তাঁর সঙ্গে সায়েব ইবনে উসমান ইবনে মাজউনের ভ্রাতৃত্ব স্থাপন করে দেন। তিনি ৬২৪ সালে বদরের যুদ্ধে শহিদ হিসেবে মৃত্যুবরণ করেন।

 নাম ও বংশপরিচয় 
হারিসা বিন সুরাকা ছিলেন খাযরাজ গোত্রের বনু নাজ্জার শাখার একজন সদস্য। তাঁর বংশলতিকা ছিল হারিসা বিন সুরাকা ইবনে হারিস ইবনে আদী ইবনে মালিক ইবনে আদি ইবনে আমির ইবনে গনম ইবনে আদী ইবনে নাজ্জার। তাঁর পিতার নাম ছিল সুরাকা ইবনে হারিস এবং মাতার নাম ছিল রুবাই বিনতে নাদর, যিনি একজন মর্যাদাপূর্ণ মহিলা সাহাবি ছিলেন। তিনি সাহাবি আনাস ইবনে মালিকের আপন ফুফু ছিলেন। 

 জীবনী 

 ইসলামগ্রহণ 
হিজরতের পূর্বেই তাঁর পিতা সুরাকা মৃত্যুবরণ করেছিলেন। তাঁর মাতা রুবাই জীবিত ছিলেন এবং তিনি ইসলাম গ্রহণ করেন। তাঁর মাতা ইসলাম গ্রহণের উদ্দেশ্যে তাকে নিয়ে নবির কাছে আগমন করেন এবং মায়ের সাথে হারিসাও ইসলাম গ্রহণ করেন।

 বদর যুদ্ধে অংশগ্রহণ ও শহিদ 

২ হিজরিতে মক্কার কুরাইশ বংশীয় কাফেররা মুসলমানদের বিরুদ্ধে মদিনায় হামলার উদ্দেশ্য রওনা হলে বর্তমান সৌদি আরবের বদর জেলায় উভয় বাহিনীর মাঝে যুদ্ধ সংঘটিত হয়, যা ইসলামের ইতিহাসে বদর যুদ্ধ নামে পরিচিত। অন্য সাহাবিদের সাথে হারিসাও যুদ্ধে অংশগ্রহণ করেছিলেন। মদিনায় যুদ্ধের ঘোষণা দেওয়া হলে হারিসা সবার আগে প্রস্তুত হয়ে ঘোড়ায় চড়ে বেরিয়ে পড়েন। নবি মুহাম্মদ তাকে পর্যবেক্ষক ও তত্ত্বাবধায়ক হিসেবে নিজের কাছে রাখেন। যুদ্ধ চলাকালে তিনি একটি জলাধারের কাছে বসে পানি পান করছিলেন, তখন তাকে লক্ষ করে হিব্বান বিন আরাকা একটি তীর নিক্ষেপ করে, যা সরাসরি তাঁর শরীরে বিদ্ধ হয়। এই তীরের আঘাতেই কিছুক্ষণ পর শহীদ হন। আনসারদের মধ্যে তিনি প্রথম ব্যক্তি হিসেবে শহিদের মর্যাদা লাভ করেন। 

বদর থেকে মুসলিম বাহিনী মদিনায় ফিরে এলে হারিসার মা রুবাই বিনতে নাদর নবি মুহাম্মদের কাছে এসে বলেন: “হে আল্লাহর রাসূল, ছেলে হারিসার প্রতি আমার ভালোবাসা কত গভীর ছিল, তা আপনি ভালোভাবেই জানেন। যদি সে জান্নাতে গিয়ে থাকে, তাহলে আমি ধৈর্য ধারণ করব। কিন্তু যদি এমনটি না হয়ে থাকে, তবে আমি কী করব তা নিজেও জানি না।” তখন নবি বলেন: “তুমি এ কী বলছ? জান্নাত তো মাত্র একটিই নয়; বরং জান্নাতের বহু স্তর রয়েছে। তোমার ছেলে হারিসা জান্নাতের সর্বোত্তম স্তর ফিরদাউসে অবস্থান করছে।” এই কথা শুনে রুবাই অত্যন্ত আনন্দিত হয়ে হাসতে হাসতে চলে গেলেন।

 দৃঢ়তা 
সাহাবিদের জীবনচরিতে উল্লেখ করা হয়েছে যে, একবার নবি মুহাম্মাদের যাওয়ার পথে হারিসা তাঁর সামনে এসে উপস্থিত হলেন। নবি তাকে জিজ্ঞেস করলেন, “হে হারিসা! আজ তোমার সকালটা কেমন কাটল?” তখন হারিসা জবাব দিলেন, “হে আল্লাহর রাসুল, আমি একজন সত্যিকারের মুমিন মতো সকাল অতিবাহিত করেছি। নবি বললেন, ভেবে-চিন্তে কথা বলো; কারণ প্রতিটি কথারই বাস্তব ও সত্য রূপ থাকে। এরপর হারিসা বললেন, “হে আল্লাহর রাসুল, আমি দুনিয়া থেকে মুখ ফিরিয়ে নিয়েছি। রাত কাটাই ইবাদত ও জাগরণে এবং দিন কাটে তৃষ্ণার্ত অবস্থায় (রোজা রেখে)। এখন আমার অবস্থা এমন হয়েছে যে, আমি যেন নিজের চোখে নিজেকে আরশের দিকে অগ্রসর হতে দেখছি। জান্নাতবাসীদের জান্নাতে প্রবেশ করা ও জাহান্নামবাসীদের দোজখে প্রবেশ করা প্রত্যক্ষ করছি। তাঁর একথা শুনে নবি বললেন, এ সেই বান্দা, যার অন্তর মহান আল্লাহ নিজের নূর দ্বারা আলোকিত করে দিয়েছেন। যার হৃদয় আল্লাহর নূরে উদ্ভাসিত হয়ে যায়, সে আর কখনো আল্লাহ থেকে বিচ্ছিন্ন হয় না। এরপর হারিসা বিন সুরাকা নবির কাছে আবেদন জানিয়ে বললেন, হে আল্লাহর রাসুল, আমি শহিদ হওয়ার জন্য দোয়া করুন। তখন নবি তাঁর জন্য শাহাদাতের দোয়া করেন এবং পরবর্তীতে তিনি বদরের যুদ্ধে শহিদ হন। 

 আরো দেখুন 

 বদরের যুদ্ধ
 বদরের যুদ্ধে অংশগ্রহণকারী সাহাবাদের তালিকা

 তথ্যসূত্র 

বিষয়শ্রেণী:সাহাবা
বিষয়শ্রেণী:বদরের যুদ্ধ
বিষয়শ্রেণী:৬২৪-এ মৃত্যু